《题韩蕲王湖上骑驴图》
明代·何乔新

锦裘绣帽韩将军，江上淮东屡策勋。朝端苍桧何蓊菀，干霄蔽日长氤氲。

高皇未有宣光德，指仇为亲忠为逆。鸟未尽兮弓已藏，岳家父子死谗慝。

将军连诉解兵权，萧然物外如神仙。清凉居士聊自命，蹇驴时跨西湖边。

古槐疏冷秋阴薄，门巷萧条可罗雀。相随惟有旧奚僮，偏禆尽入循王幕。

路傍下种故侯瓜，湖堤携酒看梅花。酒酣时过岳侯墓，潸然长泪落烟霞。

敌人忽动南侵志，举朝争献檀公计。黄金不铸韩蕲王，烈士忠臣谩歔欷。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。